VEBINAR

Žena u jeziku i društvu: od lepše polovine do žrtve femicida

KURIKULUM

Vebinar pod nazivom „Žena u jeziku i društvu: od lepše polovine do žrtve femicida“, predstaviće najčešće jezičke prakse u javnoj i privatnoj sferi na našem govornom području, koje suptilno ili očigledno ženi dodeljuju niži stupanj vrednosti u heteroseksualnoj binarnoj matrici.

Podsetićemo se porekla značenja reči i fraza koje se vezuju za ženu, a koje čuvaju vekovne ideje o njenoj nemoći, manjem društvenom značaju koji je ograničen na njen fizički izgled i reproduktivnu moć, pa i poslovičnoj pokvarenosti, prevrtljivosti, brbljivosti, itd. Govorićemo i o društvenoj klimi koja podgreva takve predrasude i o direktnim društvenim posledicama poniženosti ili nevidljivosti u javnom jeziku. Takve posledice daleko prevazilaze subjektivni osećaj neuvaženosti žene i obuhvataju i njenu ekonomsku ugroženost, sputanost u individualnom i profesionalnom razvoju, ali i negativne posledice po zdravlje i fizičku izloženost nasilju koje može da vodi do femicida.

Posebnu pažnju posvetićemo takvim jezičko-društvenim praksama na dvema najuticajnijim javnim pozornicama – medijskoj i sudskoj, jer nasilje počinje od jezika. Kroz tri sesije ovog vebnara sprovešće vas teoretičarka savremene kulture, dr Emilija Radibratović i javna tužiteljka Gorjana Mirčić Čaluković.